Nacrt

****

**MINISTARSTVO KAPITALNIH INVESTICIJA**

**K O N C E S I O N I A K T**

**o nemetaličnoj mineralnoj sirovini arhitektonsko-građevinskog kamena**

**lokaliteta „Broćanac”, Opština Nikšić**

**Podgorica, decembar 2022.**

**OPŠTI PODACI O KONCESIONOM AKTU**

**Naziv Koncesionog akta:**

**Koncesioni akt o nemetaličnoj mineralnoj sirovini arhitektonsko-građevinskog kamena lokaliteta „Broćanac”, Opština Nikšić**

U skladu sa Zakonom o koncesijama, član 41. („Službeni list CG”, broj 8/09 i 73/19), dostavljena je Inicijativa za pokretanje postupka za dodjelu koncesije za detaljna geološka istraživanja i eksploataciju nemetalične mineralne sirovine arhitektonsko-građevinskog kamena na lokalitetu „Broćanac“, opština Nikšić, od strane privrednog društva „Petra Company“ d.o.o – Nikšić, koja je arhivirana u JU Zavod za geološka istraživanja - Podgorica (u daljem tekstu: Zavod) pod brojem: UP-05-39/1 od 24.3.2022. godine.

Rješavajući po Inicijativi, Zavod je donio Rješenje br. UP-05-39/2 od 25.3.2022. godine, kojim je obrazovana komisija za ocjenu podnijete inicijative. Komisija je obrazovana na osnovu člana 1 stav 1 tačka 3 podtačka a) Uredbe o povjeravanju dijela poslova iz nadležnosti Ministarstva kapitalnih investicija JU Zavod za geološka istraživanja - Podgorica („Sl.list CG“ br. 16/18, 83/18, 74/19 i 110/20, 17/22).

Postupajući po Rješenju, Komisija je izvršila analizu dostavljene Inicijative, analizu dostupnih podataka kao i terenski obilazak lokaliteta arhitektonsko-građevinskog kamena „Broćanac“, opština Nikšić, u cilju utvrđivanja stanja i granica na predmetnom prostoru kao i procjenu uslova za buduće eksploatacione radove. Na osnovu svega navedenog, sačinjen je Izvještaj dana 28.03.2022. godine, u kojem je Komisija predložila da se navedena Inicijativa prihvati.

Rješenjem broj: UP-05-39/3 od 29.3.2022. godine prihvaćena je Inicijativa, i u skladu sa članom 41 stav 3 Zakona o koncesijama, uvrštena je u Dopunu plana davanja koncesija za detaljna geološka istraživanja i eksploataciju mineralnih sirovina za 2022. godinu.

Napomena: Ukoliko se u sprovedenom postupku koncesija da, ponuđaču koji nije podnosilac inicijative za davanje koncesije, naknadu realnih troškova izrade ocjene ekonomske opravdanosti investicije zainteresovanom licu izvršiće koncesionar, nakon okončanja postupka dodjele ugovora u skladu sa ugovorom o koncesiji (član 41 stav 5 Zakona o koncesijama ‘’Sl.list CG’’ broj 8/09, 73/19).

U skladu sa članom 40 Zakona o geološkim istraživanjima („Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11) i Programom geoloških istraživanja za 2022. godinu, JU Zavod za geološka istraživanja je pripremila kompleksnu geološku podlogu za potrebe izrade predmetnog koncesionog akta za lokalitet arhitektonsko-građevinskog kamena „Broćanac”, Opština Nikšić.

Koncesioni akt je urađen u skladu sa članom 19 Zakona o koncesijama.

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva kapitalnih investicija i JU Zavod za geološka istraživanja Podgorica;
* Podaci Uprave za katastar i državnu imovinu – Područna jedinica Nikšić (akt broj 917/103-925/22, od 20.10.2022);
* Rješenja Uprave za katastar i državnu imovinu Crne Gore, Područna jedinica Nikšić o promjeni uknjižbe u katastarskom operatu KO Broćanac, (akt broj 919-103-UPI-1803/2022 od 05.12.2022);
* Mišljenje Sekretarijata za uređenje prostora i zaštitu životne sredine, Područna jedinica Nikšić, (akt broj 07-350-849/21-2 od 02.03.2021. godine);
* Mišljenje Uprave za zaštitu kulturnih dobara, (akt broj 03-556/2022-2 od 20.10.2022. godine);
* Podaci o prosječno ostvarenim prodajnim cijenama arhitektonsko-građevinskog kamena u Crnoj Gori za 2021. godinu. (Ministarstvo kapitalnih investicija);
* Tehnički izvještaj sa koordinatama graničnih tačaka perspektivnog prostora „Broćanac”, Opština Nikšić.

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 8/09 i 73/19);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘“Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 75/18);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16); Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:** Podgorica, decembar 2022. godine

**S A D R Ž A J**

|  |  |
| --- | --- |
| Uvod |  |
|  |  |
| 1.Tehnički izvještaj o lokalitetu arhitektonsko-građevinskog kamena „Broćanac” |  |
|  |  |
| 2.Rok trajanja koncesije |  |
|  |  |
| 3.Osnovni parametri za ocjenu ekonomske opravdanosti investicije |  |
|  |  |
| 4.Mjere za zaštitu životne sredine |  |
|  |  |
| 5.Rekultivacija istražno-eksploatacionog prostora „Broćanac” |  |
|  |  |
| 6.Unapređenje energetske efikasnosti |  |
|  |  |
| 7.Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova |  |
|  |  |
| 8.Minimalni – početni iznos koncesione naknade |  |
|  |  |
| 9.Kriterijumi za izbor najpovoljnije ponude |  |
|  |  |
| 10.Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti |  |
|  |  |
| 11.Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova |  |
|  |  |
| 12.Osnovni elementi tenderske dokumentacije (oglas, dokumentacija vezana za ponudu) |  |
|  |  |
| 13.Spisak propisa koji se primjenjuje u postupku davanja koncesije i u vršenju koncesione djelatnosti |  |
|  |  |

**UVOD**

U skladu sa Zakonom o koncesijama i Dopunom plana za davanje koncesija za detaljna geološka istraživanja i eksploataciju mineralnih sirovina za 2022. godinu, Ministarstvo kapitalnih investicija Vlade Crne Gore (u daljem tekstu: Ministarstvo), u saradnji sa JU Zavod za geološka istraživanja, je pripremilo Koncesioni akt za davanje prava na detaljna geološka istraživanja i eksploataciju arhitektonsko-građevinskog kamena na lokalitetu “Broćanac”, Opština Nikšić.

Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za istraživanje i eksploataciju arhitektonsko-građevinskog kamena na lokalitetu „Broćanac”, Opština Nikšić.

Izrada Koncesionog akta izvršena je na osnovu Dopune plana davanja koncesija za detaljna geološka istraživanja i eksploataciju mineralnih sirovina za 2022. godinu, a u koju je uvršten i lokalitet arhitektonsko-građevinskog kamena „Broćanac”, Opština Nikšić.

U skladu sa članom 18 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo kapitalnih investicija organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 18 stav 1 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju mineralne sirovine arhitektonsko-građevinskog kamena na lokalitetu „Broćanac”, Opština Nikšić.

Koncesija za detaljna geološka istraživanja i eksploataciju arhitektonsko-građevinskog kamena na lokalitetu „Broćanac”, Opština Nikšić, daje se putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda ne može biti kraći od 30 dana od dana objavljivanja Javnog oglasa u dnevnom štampanom mediju.

Javni oglas se objavljuje i u ’’Službenom listu Crne Gore’’ i na Internet stranici nadležnog organa, odnosno, u ovom slučaju Ministarstva kapitalnih investicija.

# TEHNIČKI IZVJEŠTAJ O LOKALITETU ARHITEKTONSKO-GRAĐEVINSKOG KAMENA „BROĆANAC”, OPŠTINA NIKŠIĆ

## 1.1. Predmet Koncesionog akta

Predmet ovog Koncesionog akta je lokalitet mineralne sirovine arhitektonsko-građevinskog kamena „Broćanac”, Opština Nikšić.

## . Položaj i opis lokaliteta

Lokalitet arhitektonsko-građevinskog kamena „Broćanac”, se nalazi u širem području istoimenog sela Broćanac Nikšićki, na sjevernim-sjeverozapadnim padinama planine Budoš (1215 m.n.m), u pravcu jugozapada. Predmetni prostor je od Nikšića udaljen oko 8 km, vazdušne linije, i povezan je lokalnim asfaltnim putem, koji se poslije tunela Budoš, odvaja desno sa magistralnog puta Podgorica - Nikšić, i dalje se nastavlja i veže za regionalni asfaltni put Nikšić – Čevo – Cetinje, kod Slanske brane. Sa pomenutog lokalnog puta odvaja se makadamski put, dužine od oko 1,5 km, koji vodi do naznačene lokacije. Traženi prostor zauzima površinu od 32 680 m2 i administrativno pripada opštini Nikšić.

Na osnovu zahtjeva JU Zavod za geološka istraživanja – Podgorica, u skladu sa Uredbom o povjeravanju dijela poslova iz nadležnosti Ministarstva kapitalnih investicija Javnoj ustanovi Zavod za geološka istraživanja („Sl. list CG“, broj 17/22), a za potrebe izrade koncesionog akta za lokalitet arhitektonsko-građevinskog kamena „Broćanac”, Opština Nikšić, preduzeće za izvođenje geodetskih radova Etalon Geo Office d.o.o, Podgorica, koje je registrovano i licencirano za tu vrstu posla, je uradilo Tehnički izvještaj sa koordinatama graničnih tačaka perspektivnog prostora „Broćanac” - Nikšić.

Lokalitet je šire definisan prostorno planskom dokumentacijom- prostorno urbanističkim planom Opštine Nikšić, i nakon izvrženih istrašnih radova definisan je u utvrđenim koordinatama državnog koordinatnog sistema (DKS), i prikazan na katastarskom planu KO Broćanac, čime je utvrđena površina područja koncesije i obim područja.

Na priloženim skicama prikazano je:

1) Područje koncesije na katastarskom planu KO Broćanac sa koordinatama

graničnih tačaka u trenutku izrade ovog elaborata,

2) Područje koncesije na ortofoto karti UZN.

3) Područje koncesije na topografskoj karti 1:25000.

Prostor koji se nalazi na području katastarske opštine Broćanac obuhvata katastarske parcele br. 454/2, 461/3, 445/2 upisane u LN 271 KO Broćanac i nalaze se u privatnoj svojini privrednog društva „Progres & Co” iz Nikšića.

Na planu KO Broćanac, razmjere 1:2000, na zemljištu na kojem se nalazi lokalitet arhitektonsko-građevinskog kamena “Broćanac", definisan je koncesioni prostor sa 48 graničnih tačaka sa utvrđenim koordinatama državnog koordinatnog sistema (DKS) i površinom od 3 ha 26 a 80 m² (32 680 m2). koju zahvata predmetno područje.

Koordinate graničnih tačaka i površina lokaliteta arhitektonsko-građevinskog kamena „Broćanac”, Opština Nikšić, dati su u Tehničkom izvještaju, koji je sastavni dio predmetnog Koncesionog akta.

## 1.3 Geomorfološke karakteristike područja lokaliteta „Broćanac”

U geomorfološkom pogledu, prostor lokaliteta „Broćanac”, pripada holokarstu Starocrnogorske karstne zaravni, sa izrazito razvijenim svim kraškim fenomenima: poljima, uvalama, dolovima, mnogobrojnim plitkim i dubokim vrtačama, jamama, pećinama, škrapama i dr.

U morfološkom pogledu na ovom terenu se ističe planina Budoš, pravca pružanja sjeverozapad-jugoistok, sa najvećom kotom 1 217 m, na čijim sjeverozapadnim padinama se nalazi i predmetni prostor.

Šire područje ležišta je relativno slabo naseljeno, a naselja su uglavnom raspoređena na perifernim dijelovima prostora, razbijenog su tipa, karakterističnog za karstne i visokoplaninske terene. U granicama lokaliteta „Broćanac” nema naselja, a širu zonu područja karakteriše mala gustina naseljenosti. U užoj okolini traženog prostora nema industrijskih postrojenja i privatnih stambenih objekata koji bi imali uticaja na eksploataciju.

Najbliži zaseoci su Orlina, koji se nalazi  sjeverozapadno od predmetne lokacije, podno Zaslanskih strana, na udaljenosti od oko 1 km i Ćelinski do, sjeverno od predmetne lokacije, na udaljenosti od oko 800 m.

Realizacija eksploatacije na ovom lokalitetu, doprinijeti će svestranom i racionalnom korišćenju prirodnih resursa ovog područja, što će stvoriti mogućnosti razvoja ovoga kraja.

Lokalitet arhitektonsko-građevinskog kamena „Broćanac” pripada listu Nikšić 1:100 000, sekcija Carev most, 1:25 000 sa visinskom razlikom terena od 780 do 830 m.n.m.

**1.4. Mišljenje Uprave za zaštitu kulturnih dobara**

Mišljenjem Uprave za zaštitu kulturnih dobara, br. 03-556/2022-2 od 20.10.2022. godine, konstatovano je da u predmetnom zahvatu lokaliteta „Broćanac”, nema zakonom zaštićenih kulturnih dobara, kao ni dobara sa potencijalnim kulturnim vrijednostima.

U aktu Uprave za zaštitu kulturnih dobara, takođe se navodi da je, u toku realizacije koncesije za istraživanje i eksploataciju mineralne sirovine arhitektonsko-građevinskog kamena na lokaciji „Broćanac”, Opština Nikšić, potrebno poštovati odredbe čl. 87 Zakona o zaštiti kulturnih dobara, a sve u vezi slučajnih otkrića – nalaza od arheološkog značaja, ukoliko se prilikom izvođenja geoloških i rudarskih radova naiđe na iste, o čemu je potrebno obavijestiti ovu Upravu.

Navedeni akt Uprave za zaštitu kulturnih dobara, navodi, da se sa aspekta zaštite kulturnih dobara može pristupiti realizaciji koncesije za istraživanje i eksploataciju mineralne sirovine-arhitektonsko-građevinskog kamena na lokaciji „Broćanac”“ Opština Nikšić, uz obavezu da se uvaže zakonske odredbe, konstatovane ovim Mišljenjem.

## Podaci o imovinsko-pravnim odnosima

Na osnovu podataka Uprave za katastar i državnu imovinu Crne Gore, Područna jedinica Nikšić, (br. 917-103-925/22 od 20.10.2022. godine) i Rješenja Uprave za katastar i državnu imovinu Crne Gore, Područna jedinica Nikšić o promjeni uknjižbe u katastarskom operatu KO Broćanac, (br. 919-103-UPI-1803/2022 od 5.12.2022. godine) zemljište koje je obuhvaćeno predmetnim lokacijom se nalazi u u privatnoj svojini privrednog društva „Progres & Co” d.o.o. iz Nikšića i obuhvata katastarske parcele br. 445/2, 454/2 i 461/3.

Prema katastarskoj podjeli Direkcije za nekretnine (područna jedinica Nikšić), navedene katastarske parcele pripadaju katastarskoj opštini Broćanac i zahvataju površinu od 32 680 m2.

Članom 45 Zakona o koncesijama na nepokretnosti koje su predmet koncesije upisuje se zabilježba tereta na osnovu zaključenog ugovora o koncesiji, u skladu sa zakonom kojim je uređen upis prava na nepokretnostima.

## Podaci iz prostorno–urbanističke dokumentacije

U dopisu Sekretarijata za planiranje i uređenje prostora i zaštitu životne sredine Opštine Nikšić (dopis br. 07-350-849/21-2 od 2.03.2022.godine) navedeno je: “Kako je u toku izrada Izmjena I dopuna Prostornog plana Opštine Nikšić dat je predlog da se predmetno područje uvrsti u zonu sa namjenom površina - ležište mineralnih sirovina”.

Iz gore navedenog, lokacija Broćanac, je prepoznata kao perspektivno područje za eksploataciju arhitektonsko-građevinskog kamena koje će biti uvršteno u dopunu Prostornog plana Opštine Nikšić sa namjenom površina - ležište mineralnih sirovina, tako da neće biti prepreka za izdavanje UTU za predmetnu lokaciju u daljnoj proceduri dodjele koncesije.

## Dosadašnja geološka istraživanja, rezerve i kvalitet mineralne sirovine

Na terenu obuhvaćenom predmetnom lokacijom vršena su osnovna geološka istraživanja, kroz izradu OGK SFRJ, 1:100 000, list Nikšić.

Prema podacima OGK SFRJ, 1:100 000, list Nikšić, kao i drugih istraživanja koja su izvođenja na ovom području, teren lokaliteta „Broćanac” izgrađuju donjokredni (K1), odnosno, po novoj podjeli gornjojurski karbonatni sedimenti, koji predstavljaju direktnu krovinu crvenih jurskih boksita (pojava Budoški do i Krivodo). Karbonatni sedimenti su predstavljeni slojevitim, debeloslojevitim i bankovim svijetlo-smeđim do smeđim krečnjacima i dolomitima.

*Rezerve arhitektonsko-građevinskog kamena*

S obzirom da detaljna geološka istraživanja arhitektonsko-građevinskog kamena nisu izvođena na predmetnom lokalitetu, nema podataka o rezervama i kvalitetu. Na bazi izvršene procjene, na lokalitetu arhitektonsko-građevinskog kamena „Broćanac”, uzimajući u obzir površinu prostora i morfološke karakteristike, potencijalne geološke rezerve arhitektonsko-građevinskog kamena procijenjene su na 1.000.000 m3 č.s.m.

Sa aspekta izvođenja rudarskih radova konfiguracija terena je povoljna za kvalitetno i bezbjedno izvođenje rudarskih radova na eksploataciji mineralne sirovine površinskim kopom, sa mogućnošću priključenja, pristupnim putem, na postojeću saobraćajnu infrastrukturu.

Da bi se dostigao optimalni stepen poznavanja ležišta, u smislu postojanja rezervi viših kategorija, ispitivanja njihovih kvalitativnih svojstava, ležišnih uslova, i u vezi sa tim mogućnosti primjene i plasmana na tržište, potrebno je izvršiti detaljna geološka istraživanja, na način i sa obimom koji će se definisati Projektom detaljnih geoloških istraživanja.

Posebna pažnja mora biti usmjerena na zaštitu životne sredine, i pored toga što planirana vrsta istraživanja i eksploatacije ove mineralne sirovine traži primjenu modernih tehničkih sredstava i mehanizacije, čiji je nepovoljni uticaj na životnu sredinu relativno mali.

Na osnovu raspoloživih podataka, lokalitet Broćanac se nalaze na relativno povoljnom terenu sa aspekta geoloških faktora i zbog svojih prirodnih karakteristika može se smatrati kao teren pogodan za prikupljanje geoloških i inženjersko-geoloških podataka. Sa aspekta primjene tehničko-tehnoloških rješenja otvaranja ležišta i buduće eksploatacije, kao i definisanja prostora za formiranje postrojenja za obradu sirovine, morfološke karakteristike prostora omogućavaju tehnički izvodljiva i racionalna rješenja. Naravno, svi navedeni parametri će biti analizirani i definisani u toku izrade odgovarajuće tehničke dokumentacije.

*Kvalitet arhitektonsko-građevinskog kamena*

Podaci o kvalitetu kamena sa ovog lokaliteta ne postoje. Na osnovu analogije sa ležištima slične geološke građe, gdje su vršena detaljna geološka istraživanja, a u čijoj geološkoj građi, takođe, učestvuju krečnjaci donje krede, odnosno gornje jure, možemo, sa velikom vjerovatnoćom, pretpostaviti da će se, nakon izvedenih detaljnih geoloških istraživanja, dokazati dovoljne količine arhitektonsko-građevinskog kamena, sa kvalitetom koji će omugućiti primjenu u arhitektonsko-građevinske svrhe.

## Hidrogeološke karakteristike

Sjeverno-sjeverozapadno od lokaliteta „Broćanac” je poznata vodena (vještačka) akumulacija, Slano jezero.

Na širem prostoru lokaliteta nema stalnih riječnih tokova i izvora, dok sjeverno-sjeveroistočno, na oko 2 km, od predmetnog prostora prolazi kanal kojim otiče voda iz vodenih (vještačkih) akumulacija Slano i Krupačko jezero, kao i rijeke Zete i sprovode se prema hidrocentrali „Perućica“ na Glavi Zete, koja se koristi za proizvodnju električne energije.

## Inženjersko-geološke karakteristike lokaliteta

Lokalitet arhitektonsko-građevinskog kamena „Broćanac” i njegovo uže područje izgrađeno je od krutih, vezanih, okamenjenih karbonatnih stijena. Takve stijene predstavljaju povoljnu radnu sredinu koja ima dobru nosivost i stabilne kosine - padine.

## Klimatske karakteristike

Klimatske karakteristike ovog područja uslovljene su njegovim geografskim položajem, nadmorskom visinom, kao i reljefom.

U klimatskom pogledu, šire područje Nikšića, je tipični predstavnik prelazne klime, od mediteranske do planinsko–kontinentalne. Minimalna prosječna temperatura je u januaru 1,3º, najveća u julu 20,6º, dok je prosječna godišnja temperatura oko 10,7º.

Ovakve klimatske karakteristike područja omogućavaju rad na eksploataciji arhitektonsko građevinskog kamena, uglavnom tokom čitave kalendarske godine.

# ROK TRAJANJA KONCESIJE

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije i od zahtjeva tržišta.

Ovim koncesionim aktom daje se maksimalni rok trajanja koncesije za istraživanje i eksploataciju arhitektonsko-građevinskog kamena na lokalitetu „Broćanac” na period od 30 godina, sa minimalnom godišnjom proizvodnjom od oko 5000 m3 č.s.m, odnosno, uz pretpostavku da će koeficijent iskorišćenja stijenske mase u blok i tombolon da bude oko 15%, **750 m3 komercijalnih blokova i tombolona arhitektonsko-građevinskog kamena**.

Koncesija za istraživanje i eksploataciju arhitektonsko-građevinskog kamena na lokalitetu „Broćanac” daje se na maksimalni period od 30 godina, od čega:

* jedna (1) godina za detaljna geološka istraživanja,
* jedna (1) godina za: izradu rudarske dokumentacije, pribavljanja odobrenja i saglasnosti za izvođenje radova po istoj, pripremu lokaliteta za eksploataciju, instaliranje postrojenja i opreme potrebne za eksploataciju, kao i pribavljanje upotrebne dozvole za izgrađene objekte
* 28 (dvadeset osam) godina za eksploataciju mineralne sirovine.

Ukupan koncesioni period, koji obuhvata sve gore navedene faze, ne prelazi zakonom definisan rok trajanja koncesije od 30 godina.

Rok trajanja faze izrade rudarske i tehničke dokumentacije i pripremnih radova se ne može mijenjati.

1. **OSNOVNI PARAMETRI ZA OCJENU EKONOMSKE OPRAVDANOSTI INVESTICIJE**

*Opis tehničko-tehnološkog procesa eksploatacije*

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehničko-ekonomske ocjene opravdanosti ove investicije.

## Ocjena mogućnosti korišćenja mineralne sirovine

U poglavlju 1.7. ovog Koncesionog akta date su potencijalne rezerve i očekivani kvalitet mineralne sirovine.

## Proizvodni kapacitet i vijek eksploatacije

S obzirom na površinu perspektivnog predmetnog prostora (32.680 m2) i morfološke karakteristike (visinska razlika 780-830 m.n.m), procjenjene geološke rezerve na prostoru pojave arhitektonsko-građevinskog kamena „Broćanac” su oko 1.000.000 m3.

Na bazi potencijalnih rezervi od 1.000.000 m3 arhitektonsko-građevinskog kamena i pretpostavljenog godišnjeg kapaciteta od 5.000 m3 čvrste stijenske mase, odnosno 750 m3 komercijalnih blokova arhitektonsko-građevinskog kamena, procijenjeno vrijeme planirane eksploatacije bi bilo oko 200 godina.

Za predloženi period trajanja koncesije od 28 godina (za eksploataciju) pretpostavljeni godišnji proizvodni kapacitet je 5000 m3 č.s.m (uz pretpostavljeno iskorišćenje stijenske mase od 15%), odnosno, 750 m3 komercijalnih blokova i tombolona arhitektonsko-građevinskog kamena.

Za godišnji kapacitet površinskog kopa od 5000 m3 č.s.m. odnosno **750 m3****komercijalnih blokova i tombolona** arhitektonsko-građevinskog kamena, u predviđenom periodu eksploatacije od **28** godina, potrebno je 140.000 m3 č.s.m, odnosno uz pretpostavljeno iskorišćenje stijenske mase od 15%, **21.000** **m3****komercijalnih blokova i tombolona** ili oko 15% od bilansnih geoloških rezervi. To znači, da procijenjene rezerve od 1.000.000 m3 č.s.m daju mogućnost rada na ovom ležištu, ne samo za predviđeni period trajanja koncesije, nego i mnogo duže.

S obzirom na utvrđene rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

Da bi se dostigao optimalni stepen poznavanja lokaliteta, u smislu postojanja rezervi viših kategorija, iskorišćenja stijenske mase, ispitivanja njihovih kvalitativnih svojstava, ležišnih uslova, i u vezi sa tim mogućnosti primjene i plasmana na tržištu, potrebno je izvršiti detaljna geološka istraživanja, na način i sa obimom koji će se definisati Projektom detaljnih geoloških istraživanja.

## Opis tehničko-tehnološkog procesa eksploatacije

Na ovom lokalitetu tip površinskog kopa je tipično brdski, što omogućuje primjenu klasične tehnologije na kopu, eksploatacija arhitektonsko-građevinskog kamena vršiće se od najvisočije etaže prema najnižoj.

Tehnološki proces rada na površinskom kopu sastoji se od radnih operacija:

* pripremni radovi,
* bušenje i miniranje,
* rezanje komercijalnog bloka i tombolona i
* utovar i transport.
* ***Pripremni radovi***

Pripremni radovi obuhvataju: izrada pristupnog puta, čišćenje i ravnanje terena, izradu objekta otvaranja i pripremu prostora za odlaganje jalovine. Pripremni radovi izvodiće se bagerom kašikarom sa dubinskom korpom i pikamerom, utovarivačem i kamionom.

* ***Bušenje i miniranje***

Za bušenje če se koristiti zračna bušilica (sonda) i kompresor. Potrošnja bušilice je 6000 l/min vazduha. Izrađivati će se bušotine prečnika 90 mm i 150 mm. Kompresor je snage 58 kW i kapaciteta 9,1-11,1 m3 /min. Za izvođenje radova potrebna je jedna bušilica i jedan kompresor.

* ***Sječenje, odvajanje primarnih i dobijanje komercialnih blokova***

Nakon izrade bušotina pristupa se sječenju dijamantskom perlom da bi se odvojili primarni blokovi od masiva, a potom se pristupa sječenju primarnih blokova kako bi se dobili komercijalni blokovi . Sječenje stijenske mase obavlja se sjekačicom sa dijamantskom perlom snage 37 kW i potrošnjom vode 15 l/min. Odvajanje (obaljivanje) primarnih blokova obavlja će se bagerom, a dobijanje komercijalnih blokova sjekačicom. Sve radove na sječenju zadovoljava jedna sjekačica.

* ***Utovar i transport***

Transport blokova do prostora za odlaganje obavlja se utovarivačem, a transport jalovine do prostora predviđenog za odlaganje jalovine, kamionom zapremine sanduka od 12 m3 i snage motora od 195 kW. Utovar jalovine obavlja će se utovarivačem zapremine korpe 3,0 m3 i snage motora od 162 kW. Za ove radove potreban je jedan utovarivač i jedan kamion.

## Snabdijevanje električnom energijom, gorivom, vodom i eksplozivnim sredstvima

Snabdijevanje električnom energijom je sa postojeće trafostanice a vodom iz cistjerni.

## Potrebna oprema i mehanizacija

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1. | Utovarivač | 1 | 80.000 |
| 2. | Bušaći čekići | 1 | 6000 |
| 3. | Kamion | 1 | 40.000 |
| 4. | Kompresor | 1 | 18 500 |
| 5. | Dijamantska pila TD25 | 1 | 20.000 |
| 6. | Viljuškar | 1 | 35.000 |
| 7. | Hidraulična sonda Ø90 mm | 1 | 15.000 |
| 8. | Cistijerna za vodu | 1 | 15.000 |
| 9. | Ostala oprema |  | 5000 |
| **UKUPNO** | | | **234.500** |

## 

## Objekti

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1. | Kontejner za kancelarije i magacin (20m2) | 2 | 10.000 |
| **UKUPNO** | | | **10.000** |

## Radna snaga

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1. | Upravnik | VSS | Dipl.inž. rudarstva | 1 |
| 2. | Poslovođa | SSS | Rudarski tehničar | 1 |
| 3. | Rukovalac bušilice | KV | Rukovalac rud.-građ. mašina | 1 |
| 4. | Rukovalac utovarača | KV | Rukovalac rud.-građ. mašina | 1 |
| 5. | Radnik za elektro mašinsko održavanje | KV | Rukovalac rud.-građ. mašina | 2 |
| 7. | Rukovalac dijamantske pile | KV |  | 1 |
| 8. | Vozač | KV | vozač | 2 |
| 9. | Bušač | KV |  | 1 |
| 10. | Stražar | PK |  | 2 |
| 11. | Pomoćni radnik | NK |  | 1 |
| **UKUPNO** | | | | **13** |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08, 74/10 i 40/11).

# MJERE ZA ZAŠTITU ŽIVOTNE SREDINE

Detaljna geološka istraživanja u manjoj mjeri mogu imati uticaj na životnu sredinu, dok eksploatacija arhitektonsko-građevinskog kamena, je proces koji se, sa aspekta ekologije, može imati nepovoljne uticaje na životnu sredinu.

U zakonskim propisima koji regulišu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesinar je dužan da na istražno-eksploatacionom prostoru „Broćanac”, pri planiranju i sprovođenju investicionog zahvata, sprovode postupak prethodne procjene uticaja na životnu sredinu, u skladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja na životnu sredinu („Sl. list CG“, br. 75/18).

S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Zakona o vodama (''Sl.list RCG'', broj 27/07 i ''Sl.list CG'', br.32/11, 48/15, 52/16 i 84/18)
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13, 53/14 i 37/18);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o bližoj sadržini Elaborata o procjeni uticaja na životnu sredinu („Sl. list CG“, br. 19/19).

# REKULTIVACIJA ISTRAŽNO-EKSPLOATACIONOG PROSTORA „BROĆANAC”

Negativni uticaji budućih rudarskih aktivnosti na površinskom kopu „Broćanac” sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju br. 4 Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaju rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## 5.1. Zaključak

U skladu sa odredbom člana 71 Zakona o rudarstvu, koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# UNAPREĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o efikasnom korišćenju energije („Sl.list CG“ br. 57/14, 3/15 i 25/19), Koncesionar je dužan da preduzima mjere za poboljšanje energetske efikasnosti.

Koncesionar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

# 7. USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE

# OPREMLJENOSTI, FINANSIJSKE SPOSOBNOSTI I OSTALE REFERENCE I DOKAZE O ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;
* koncesionar je u obavezi da u roku od 90 dana, od dana zaključenja Ugovora o koncesiji, sprovede Elaborat (geodetski operat) o granicama područja uslovne parcelacije ili preparcelacije za područje za koje je dobijena koncesija kod nadležnog organa (katastra). Poslije potvrđivanja parcelacije (preparcelacije), od strane nadležnog organa, Koncesionar je dužan da dostavi kopiju plana i list nepokretnosti na kojima su ucrtane nove parcele, što dokazuje da je sprovedena parcelacija u skladu sa Tehničkim izvještajem.
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju, plaća naknadu za korišćenje nepokretnosti u državnoj imovini, dostavlja dokaz o osiguranju (polisa osiguranja) za period trajanja ugovora o koncesiji. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade. Koncesionim aktom se utvrđuje minimalni - početni iznos koncesione naknade.

Minimalna koncesiona naknada utvrđuje se na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## 8.1. Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi lokaliteta;
* kvaliteta mineralne sirovine i
* tržišne cijene mineralne sirovine.

### 8.1.1. Rezerve mineralne sirovine

S obzirom da detaljna geološka istraživanja arhitektonsko-građevinskog kamena nisu izvođena na predmetnom lokalitetu, nema podataka o rezervama i kvalitetu. Procjenjene geološke rezerve na prostoru pojave arhitektonsko-građevinskog kamena „Broćanac” su oko 1 000 000 m3.

Za predloženi period trajanja koncesije od **28** godina (za eksploataciju) očekivani godišnji proizvodni kapacitet je 5000 m3 č.s.m (uz pretpostavljeno iskorišćenje stijenske mase od 15%), odnosno **750** **m3 komercijalnih blokova i tombolona** arhitektonsko-građevinskog kamena.

Za godišnji kapacitet površinskog kopa od 5000 m3 č.s.m. odnosno 750 m3 komercijalnih blokova i tombolina arhitektonsko-građevinskog kamena, u predviđenom periodu eksploatacije od 28 godina, potrebno je 140 000 m3 č.s.m, odnosno uz pretpostavljeno iskorišćenje stijenske mase od 15%, 21 000 m3 komercijalnih blokova i tombolona.

### 8.1.2. Pripadnost grupi lokaliteta

Lokalitet arhitektonsko-građevinskog kamena „Broćanac”, prema navedenoj Uredbi, a na osnovu postojećih karakteristika i očekivanih uslova za eksploataciju, svrstano je u treću grupu geogenih lokaliteta (G3).

Po tom osnovu procentni iznos za obračun minimalne-početne koncesione naknade (čl. 15 Uredbe) iznosi **7%** od tržišne vrijednosti rezervi arhitektonsko-građevinskog kamena, za koncesioni period za eksploataciju od 28 godina.

### 8.1.3. Kvalitet mineralne sirovine

Na predmetnom lokalitetu nisu vršena detaljna geološka istraživanja, ali na osnovu analogije sa ležištem sličnih geoloških karakteristika može se pretpostaviti da će kvalitet ove mineralne sirovine zadovoljiti sve kriterijume važećih domaćih standarda u pogledu primjene u arhitektonsko-građevinske svrhe.

### 8.1.4. Tržišna vrijednost rezervi

Na osnovu podataka, dostavljenih od Ministarstva kapitalnih investicija, kao nadležnog organa, tržišna vrijednost komercijalnog bloka i tombolona utvrđena je u iznosu od 300,00 €/m3, prema podacima o prosječno ostvarenoj cijeni mineralne sirovine arhitektonsko-građevinskog kamena u Crnoj Gori u 2021. godini.

Na osnovu usvojenih parametara, tržišna vrijednost rezervi arhitektonsko-građevinskog kamena koje se mogu otkopati, za 28 godina, prema minimalnom godišnjem kapacitetu od 750 m3 bloka i tombolona je:

**750 m3 bloka** (godišnja proizvodnja) **x 28 godina** (period eksploatacije) **= 21 000 m3 blok mase**

**VP= 21 000 m3 blok mase x 300 €/m3 = 6 300 000 € ili 225 000 €/godišnje**

## 8.2. Obračun minimalne koncesione naknade

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su

VP - vrijednost proizvodnje blok mase = **6 300 000 €** (za 28 godina)

VP - vrijednost godišnje proizvodnje blok mase = **225 000 €**

G - minimalni procentni iznos **(7%)**

**MDN = 6 300 000 € x 0,07= 441 000 € (ukupno za 28 godina)**

**MDN = 225 000 € x 0,07= 15 750 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN - nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

- **Za period od 28 godina SDN = 441 000 €**

**- SDN (godišnje) = 15 750 €.**

Stalni dio koncesione naknade koji se utvrđuje Ugovorom o koncesiji, može, u zavisnosti od ponuda, biti veći od obračunatog minimalnog iznosa.

Zainteresovani ponuđači treba svojim ponudama, zasnovanim na pretpostavkama dugoročno održivog poslovanja i u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade.

Ugovoreni godišnji iznos SDN Koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## 8.3. Promjenjivi dio koncesione naknade (PDN)

Promjenjivi dio naknade obračunava se godišnje po obrascu:

**PDN=VPx(G+K) > SDN (godišnjeg iznosa)**

gdje su:

VP - godišnja vrijednost proizvodnje obračunata na osnovu ostvarene godišnje proizvodnje

mineralne sirovine i prosječne godišnje prodajne cijene priozvoda

G - ugovoreni procentualni iznos za pripadnost grupi lokaliteta (ne manji od 7 %)

K - vrijednost korektivnog faktora (po osnovu ostvarene proizvodnje, obračunati iznos se

uvećava od 0 do 3%, čl. 21 Uredbe).

Promjenjivi dio naknade obračunava se u prvoj polovini tekuće, za pethodnu godinu. Uplata se vrši jedanput godišnje na osnovu Rješenja nadležnog organa.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine; i
* dokaza o količinama i prosječno ostvarenim prodajnim cijenama jedinice proizvoda na

domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **9.1** | Ponuđeni procentualni iznos za obračun koncesione naknade | **30** |
| **9.2** | Ponuđeni obim godišnje rudarske proizvodnje | **30** |
| **9.3** | Reference ponuđača | **15** |
| **9.4** | Finansijski aspekt-prosječni bruto prihod u posljednje tri godine | **10** |
| **9.5** | Finansijski aspekt-prosječni profit u posljednje tri godine | **10** |
| **9.6** | Kvalitet poslovnog plana i efekti na zapošljavanje i ekonomski razvoj | **5** |

## Ponuđeni procentualni iznos za obračun koncesione naknade

Tačkom 8.1.2. Koncesionog akta – Pripadnost grupi lokaliteta, definisano je da se lokalitet arhitektonsko-građevinskog kamena „Broćanac”, na osnovu postojećih karakteristika i očekivanih uslova za eksploataciju, svrstava u treću grupu geogenih lokaliteta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina, procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi arhitektonsko-građevinskog kamena, odnosno ukupnog tržišnog proizvoda, za koncesioni period za eksploataciju od 28 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi arhitektonsko-građevinskog kamena koji je jednak ili veći od **7%**.

Ovaj kriterijum se izračunava na sljedeći način:

**Kriterijum: P % / MP % x 30,**

gdje:

**P** % - označava % ponuđača

**MP** % - označava maksimalno ponuđeni % na tenderu

**30** - broj bodova za ovaj kriterijum

## Ponuđeni obim godišnje rudarske proizvodnje

## Tačkom 8.1.1. Koncesionog akta prema minimalnom godišnjem kapacitetu proizvodnje od 750 m3 komercijalnog bloka i tombolona za period od 28 godina, proizvelo bi se 21 000 m3 komercijalnog bloka i tombolona, kao tržišnog prozvoda.

## Ponuđači mogu ponuditi obim godišnje rudarske proizvodnje koji je jednak ili veći od 750 m3 tombolona i komercijalnog bloka.

## Ovaj kriterijum se izračunava na sljedeći način:

## Kriterijum: PGP/MPGP x 30,

## gdje:

## PGP - označava ponuđenu godišnju proizvodnju

## MPGP - označava maksimalnu godišnju proizvodnju ponuđenu na tenderu

## 30 - broj bodova za ovaj kriterijum

## Reference ponuđača

Ponuđač treba da dokaže: postojanje iskustva u koncesionoj djelatnosti eksploatacije čvrstih mineralnih sirovina, odnosno iskustvo u obavljanju druge privredne djelatnosti koja podrazumijeva srodnu tehnologiju rada (obrada kamena-primarnih blokova i tombolona, probijanje puteva, proširenje postojećih puteva, probijanje tunela, izrada platoa, nasipa, usjeka, iskopa, izvođenje bušenja i miniranja), kao i poštovanje izvršavanja ugovornih obaveza, u smislu dostavljanja, izmedju ostalog, liste izvršenih poslova koji su izvedeni ili se realizuju u posljednje tri godine, sa rokovima izvođenja radova, uključujući vrijednost, vrijeme i lokaciju izvođenja, uz dostavljanje potvrde o izvršenim poslovima i načinu na koji su isti obavljeni od strane poslovnih partnera ponuđača.

U proceduru bodovanja ulaze reference potvrđene od strane Tenderske komisije.

Ponuđač koji ne dokaže ili ne dostavi reference dobija 0 bodova.

**Kriterijum: BPR / NBPR x 15,**

**gdje:**

**BPR**- označava broj potvrđenih referenci;

**NBPR**- označava najveći broj potvrđenih referenci;

**15**- označava broj bodova za ovaj kriterijum;

Ponuđač sa najvećim brojem potvrđenih referenci dobija maksimalni broj bodova, dok ostali ponuđači dobijaju proporcionalno manji broj bodova u skladu sa navedenom formulom.

## Finansijski aspekt – Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine;

**MBP –** označava maksimalni prosječni bruto prihod za posljednje tri godine od ponuda koje se upoređuju;

**10 –**označava broj bodova po ovom kriterijumu.

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.5. Finansijski aspekt – Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni profit ponuđača za posljednje tri godine;

**MBP –** označava maksimalni prosječni profit za posljednje tri godine od ponuda koje se upoređuju;

**10 –**označava broj bodova po ovom kriterijumu;

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.6. Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Poslovni plan treba da sadrži planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, ulaganja u procese pripreme mineralnih sirovina, procese primarne prarade, primarni agregati itd..), zapošljavanje radne snage u procesu eksploatacije, pripreme i primarne prerade, plasman proizvoda na tržište, eventualna valorizacija mineralne sirovine putem prerade itd.

Najveći broj bodova po ovom kriterijumu će se dati ponuđaču koji predstavi poslovni plan, zasnovan na pretpostavkama dugoročno održivog poslovanja, koji je najubjedljivije i najrealnije usklađen sa parametrima datim u Koncesionom aktu.

# SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, ODOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI

## Geološka istraživanja

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine. Budući Koncesionar je dužan da, tokom koncesionog perioda, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## Eksploatacija mineralne sirovine

### Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstva kapitalnih investicija; na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 (ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije lokaliteta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

#### **Odobrenje za izvođenje radova po rudarskom projektu**

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije – rudarskog projekta eksploatacije.

Rudarski projekat izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstva kapitalnih investicija na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### Odobrenje za upotrebu rudarskih objekata

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

## HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I SAGLASNOSTI ZA IZVOĐENJE RUDARSKIH RADOVA

**Korak 1** Izdavanje Licence za izvođenje rudarskih radova;

**Korak 2** Izrada rudarskog projekta i njegova revizija;

**Korak 3** Dobijanje odobrenja za eksploataciju mineralne sirovine na eksploatacionom polju;

**Korak 4** Dobijanje odobrenja za izvođenje radova po rudarskom projektu;

**Korak 5** Tehnički prijem rudarskih objekata.

# OSNOVNI ELEMENTI TENDERSKE DOKUMENTACIJE (JAVNI OGLAS,

# DOKUMENTACIJA VEZANA ZA PONUDU)

Tendersku dokumentaciju čine sljedeća dokumenta:

* Koncesioni akt;
* Dokumentacija vezana uz ponudu;
* Javni oglas;
* Uputstvo za podnošenje ponuda i
* Nacrt ugovora o koncesiji.

## 12.1. Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesija su ponuđači:

1. nad kojima je pokrenut postupak stečaja u skladu sa zakonom kojim se uređuje stečaj;
2. koji su pravosnažnom presudom osuđeni za krivično djelo: kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju;
3. koji imaju neizmirene obaveze po osnovu plaćanja svih poreza i doprinosa u skladu sa propisima država u kojima imaju sjedišta;
4. sa kojima je zbog neispunjavanja obaveza raskinut ugovor o koncesiji zaključen u skladu sa ovim zakonom;
5. koji imaju obaveze po osnovu kazni izrečenih u krivičnom i prekršajnom postupku;
6. čiji podaci o poslovanju, svojini, finansijskim i fiskalnim evidencijama iz države u kojoj imaju sjedište, odnosno prebivalište, nijesu dostupni nadležnim organima Crne Gore;
7. čije je odgovorno lice odnosno njegov zakonski zastupnik pravosnažno osuđivan za krivično djelo iz tačke 2 ovog stava.

Izuzetno od tačke 3 ovog člana neće se smatrati da je ponuđač nepodoban da učestvuje na javnom nadmetanju za davanje koncesija, koji dokaže da nema obavezu plaćanja odnosno da mu je odobreno odlaganje plaćanja poreza i doprinosa, koje blagovremeno izvršava.

S tim u vezi, u cilju dokazivanja da je ponuđač podoban da učestvuje u postupku javnog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište- dokaz izdaje CRPS;
* dokaz da protiv ponuđača nije pokrenut postupak stečaja - dokaz/potvrdu izdaje Privredni sud;
* dokaz da ponuđač, kao i odgovorno lice ponuđača, odnosno izvršni direktor I ovlašćeni zastupnik nijesu pravosnažno osuđivani za krivično djelo kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju – dokaz/potvrdu izdaje Ministarstvo pravde, ljudskih i manjinskih prava, a za fizička lica dokaz/potvrdu izdaje nadležni Osnovni sud;
* dokaz da je ponuđač izmirio obaveze po osnovu svih poreza i doprinosa u skladu sa propisima država u kojima imaju sjedišta– dokaz/e izdaje/u poreski organ/i uprave na državnom i lokalnom nivou;
* dokaz da ponuđač nema raskinut ugovor o koncesiji zbog neispunjenja obaveza – dokaz izdaje Komisija za koncesije;
* dokaz da ponuđač nema neizmirenih obaveza po osnovu kazni izrečenih u krivičnom ili prekršajnom postupku - dokaz/potvrdu izdaje Ministarstvo pravde,ljudskih i manjinskih prava .

Navedeni dokazi ne smiju biti stariji od 60 (šezdeset) dana od dana otvaranja ponuda.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javnog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

## 12.2. Javni oglas

Javni oglas, u skladu sa odredbom člana 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva kapitalnih investicija.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas;
* kriterijume za učešće na Javnom oglasu;
* pravila prema kojima se Javni oglas sprovodi;
* način dostavljanja ponude;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* vrijeme i mjesto na kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 12.3. Ugovor o koncesiji

Sastavni dio Tenderske dokumentacije je i Nacrt ugovora o koncesiji, koji je dat kao Prilog Koncesionog akta.

## 12.4. Uputstvo za podnošenje ponuda

Sastavni dio Tenderske dokumentacije je i Uputstvo za podnošenje ponuda, koje je dato kao Prilog Koncesionog akta.

# 13. SPISAK PROPISA KOJI SE PRIMJENJUJE U POSTUPKU DAVANJA KONCESIJE I U VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 8/09 i 73/19);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 8/09);
* Zakon o rudarstvu („Sl. list CG“, br. 65/08, 74/10 i 040/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14 i 44/18);
* Zakon o planiranju prostora i izgradnji objekata (“Sl. list CG”, br. 64/17, 44/18, 63/18, 11/19 i 82/20);
* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Zakon o životnoj sredini („Sl. list CG“, br. 52/16 i 73/19);
* Zakon o zaštiti kulturnih dobara Crne Gore („Sllist CG“, br. 49/10, 40/11, 44/17 i 18/19);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 9/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o sadržaju zahtjeva i dokumentaciji za izdavanje dozvole za preradu i/ili zbrinjavanje otpada iz rudarstva ("Službeni list Crne Gore", br. 78/16)
* Pravilnik o tehničkim normativima za površinsku eksploataciju lokaliteta mineralnih sirovina („Sl. list SFRJ“, br. 62/87);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi

**Napomena**

Prikazani parametri i podaci predstavljaju samo okvirnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

**1.**  Nacrt Ugovora

* Prilog 1 – obrazac bankarske garancije za fazu detaljnih geoloških istraživanja
* Prilog 2 – obrazac bankarske garancije za ispunjavanje ugovornih obaveza
* Prilog 3 – obrazac bankarske garancije za rekultivaciju
* Prilog 4 - Tehnički izvještaj sa koordinatama graničnih tačaka perspektivnog prostora

„Broćanac”.

**2.** Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 5 – Uputstvo za podnošenje ponuda

**3.** Javni poziv